b'\n_START_ARTICLE_\nBerta Golob\n_START_SECTION_\n\xc5\xbdivljenjepis\n_START_PARAGRAPH_\n\xc2\xbb\xc5\xbdivim iz dneva v dan, ampak ne v tri dni.\xc2\xab_NEWLINE_\xe2\x80\x94 Intervju ob osemdesetletnici, Gorenjski Glas 17. avgust 2012._NEWLINE_Berta Golob izhaja iz delavsko-kme\xc4\x8dke dru\xc5\xbeine iz Stru\xc5\xbeevega pri Kranju. Pri petih letih ji je umrla mati._NEWLINE_Osnovno \xc5\xa1olo je obiskovala v Kranju. Leta 1951 se je po maturi na kranjski gimnaziji vpisala na Filozofsko fakulteto v Ljubljani, kjer je leta 1957 diplomirala iz sloven\xc5\xa1\xc4\x8dine in srbohrva\xc5\xa1\xc4\x8dine._NEWLINE_Leta 1957 je dobila prvo zaposlitev v O\xc5\xa0 Matije Valjavca Preddvor na Gorenjskem, kjer je petnajst let pou\xc4\x8devala slovenski jezik. Med letoma 1971 in 1975 je vodila pionirski oddelek v Osrednji knji\xc5\xbenici Kranj, od leta 1971 pa do 1977 je honorarno predavala kulturo ustnega in pisnega izra\xc5\xbeanja (KUPI) na Pedago\xc5\xa1ki akademiji v Ljubljani (Oddelek za socialno pedagogiko). Osem let je bila lektorica dnevnoinformativnega programa na Radiu Slovenija. Med letoma 1973 in 1979 je delovala kot urednica didaktike slovenskega jezika in knji\xc5\xbeevnosti v reviji Jezik in slovstvo. V letih pred upokojitvijo, ki je sledila leta 1989, je opravljala delo pedago\xc5\xa1ke svetovalke v kranjski enoti Zavoda RS za \xc5\xa1olstvo. Od leta 1991 naprej pou\xc4\x8duje verouk v \xc5\xbeupniji Sv. Modesta v Kranju.\n_START_SECTION_\nDelo\n_START_PARAGRAPH_\nDelovala je kot u\xc4\x8diteljica sloven\xc5\xa1\xc4\x8dine, knji\xc5\xbeni\xc4\x8darka in lektorica, poleg tega pa je \xc5\xa1e vedno tudi pisateljica in pesnica, ve\xc4\x8d njenih del je tudi uglasbenih. Vsa slu\xc5\xbebena leta je bila dejavna na mnogih podro\xc4\x8djih, kot mentorica bralne zna\xc4\x8dke, kjer si je vedno prizadevala za odprt seznam, pisala je \xc4\x8dlanke v revijah in \xc4\x8dasopisih, sodelovala je pri oblikovanju osnovno\xc5\xa1olskih beril in jezikovnih priro\xc4\x8dnikov, napisala pa je tudi mnogokatero spremno besedo za knjige slovenskih pisateljev. Otrokom je v knjigah \xc5\xbdive besede (1982), Sporo\xc4\x8danje v Pti\xc4\x8djem logu (1984), Igrarije - besedne \xc4\x8darovnije (1988), Jezikovni vozli (1990), De\xc5\xbeela Slovni\xc4\x8darija (1992), Slovnica, od\xc4\x8darana \xc4\x8darovnica (1995) ter Vejica, nagajiva smejica (1998) na igriv na\xc4\x8din posredovala jezikovno znanje. Jezikovne slikanice so prvo tovrstno obse\xc5\xbeno jezikovno gradivo na slovenskem in na izviren na\xc4\x8din otroke vodijo k razumevanju jezikovnih zakonitosti. Za delo \xc5\xbdive besede je leta 1982 prejela tudi Levstikovo nagrado._NEWLINE_V strokovnih revijah in glasilih (Jezik in slovstvo, Sodobna pedagogika, Mentor, Vzgoja in izobra\xc5\xbeevanje idr.) je objavljala \xc4\x8dlanke s podro\xc4\x8dja didaktike slovenskega jezika in didaktike slovenske knji\xc5\xbeevnosti, pri \xc4\x8demer je svoje izku\xc5\xa1nje povezovala s teoreti\xc4\x8dnim znanjem: Interpretacija poezije, To in ono o obveznem \xc4\x8dtivu, Dija\xc5\xa1ke interpretacije, \xc5\xa0olske naloge in poprave, Pisno sporo\xc4\x8danje, Nareki, Vzorno mentorstvo, Bralna zna\xc4\x8dka \xe2\x80\x93 gibanje potrebuje osve\xc5\xbeitev, Vsak poskus se ne posre\xc4\x8di, Kako urejamo pionirska \xc5\xa1olska glasila, Vpliv sredstev javnega obve\xc5\xa1\xc4\x8danja na jezik v \xc5\xa1olskih glasilih itd._NEWLINE_Pi\xc5\xa1e kratko prozo o otrocih in o svoji mladosti: Sovra\xc5\xbeim vas (1976), Drobne zgodbe (1980), \xc5\xa0olske razglednice (1990) idr. Z \xc5\xbeeljo zapisati narodopisne, bajeslovne in verske vsebine iz okru\xc5\xa1kov avtenti\xc4\x8dnega spomina na preteklost, je avtorica napisala dela Skrinja iz babi\xc4\x8dine bale (1983), Kako visoko je nebo (1990), Bela \xc5\xbeena, divji mo\xc5\xbe (1997) in Zrna dedove modrosti (2000)._NEWLINE_V revijah Pionir, Kurir\xc4\x8dek in Ciciban je objavljala predstavitve slovenskih umetnikov: pesnike, pisatelje, glasbenike, slikarje, igralce idr. Preko intervjujev, literarnih portretov, literarnih pisem ter leksikonskih zapisov je \xc5\xbeelela osnovno\xc5\xa1olcem pribli\xc5\xbeati umetni\xc5\xa1ka dela in jim podati vzorec, kako na podlagi slovstvenega znanja navezati stik z ustvarjalcem. Portrete slovenskih pisateljev in intervjuje s pisatelji je nato zbrala v knjigah Znani obrazi (1980), Srce ustvarja, roka pi\xc5\xa1e (1983) in Do zvezd in nazaj (1995). Objavljala je tudi lastne literarne prispevke. V Cicibanu je v letu 1991-1992 objavljala kratke pravljice o oblakih: Oblaki divjaki, Obla\xc4\x8dek brka\xc4\x8dek, Oblaki de\xc5\xbeaki idr. V reviji Kurir\xc4\x8dek (nato Kekec) je objavljala zgodbe Breza, Kalanova Mana, Mlinarjev Peter idr. Sledile so zgodbe iz njenega otro\xc5\xa1tva v predvojnem in vojnem \xc4\x8dasu, katere je nato zbrala v knjigo Drobne zgodbe. Nadaljevala je z zgodbami z narodopisno vsebino: Hiralnica, Spomini na stare \xc4\x8dase, Temni dnevi in svetel dan, idr. Ta besedila je zbrana in urejena objavila v knjigi Skrinja iz babi\xc4\x8dine bale. Objavljala je tudi mitolo\xc5\xa1ke zgodbe: Vile, \xc5\xa0kratje, Divji mo\xc5\xbe idr. Prispevke Berte Golob je mogo\xc4\x8de najti tudi v revijah in \xc4\x8dasnikih Pionir in PIL (prej pionirski list), Otrok in dru\xc5\xbeina, Delo, Ognji\xc5\xa1\xc4\x8de, Dru\xc5\xbeina, Gorenjski glas, Na\xc5\xa1a \xc5\xbeena, Bo\xc5\xbeje iskrice, ter tudi v zamejskih revijah: v celov\xc5\xa1kem Mladem rodu, tr\xc5\xbea\xc5\xa1kem Galebu in gori\xc5\xa1kem Pastir\xc4\x8dku._NEWLINE_Objavila je \xc5\xa1tevilne knjige z versko tematiko, med njimi tudi pet zbirk poezij: Med nama, Gospod (1992), Senca svetlobe (1999), Z Gospodom na kri\xc5\xbeevem potu (2000), Vse to se je zgodilo (2009), Srce, ki ljubi vse ljudi (2011)._NEWLINE_Skupaj s Francetom \xc5\xbdagarjem je pisala osnutke za televizijske oddaje Zdaj pa po slovensko. Prispevala je dvainsedemdeset scenarijev za TV oddajo Radovedni Ta\xc4\x8dek ter nekaj besedil za otro\xc5\xa1ko televizijsko oddajo Iz popotne torbe. Sodelovala je pri radijski oddaji Duhovna misel ter pri televizijski seriji Ozare, v kateri je tudi nastopala. Napisala je tudi dramo Pri nas je veselo (2001).'